[{"text_idx": "#000008", "text": "Unue ili venis al la montopinto Szyndzielnia (1028 metroj super maro) apud la urbo Bielsko-Bia\u0142a, kie funkcias lastatempe renovigita telfero (gondolo), kaj poste promenis al najbara pinto Klimczok (1117 m). Kelkaj venis jam sabate kaj vagadis \u2013 tra la pinto Trzy Kopce (1082m) c\u0302e kiu trovig\u0302as 925-metroj longa subtera kaverno \u2013 al la pinto B\u0142atnia (917m) de kie videblas bela panoramo de la montaro. Videblis inter alie la pinto Skrzyczne (1257), fama de vintra sportumado (skisaltado), kiu situas apud Szczyrk-urbeto. Suno brilis, belaj floroj sur voje g\u0302ojigis okulojn de vagantoj, arbaraj fruktoj bongustis, oni trovis ankau\u0306 mang\u0302eblajn fungojn."}, {"text_idx": "#000009", "text": "Dimanc\u0302e c\u0302irkau\u0306 tagmezo apud montara gastejo c\u0302e la pinto Klimczok ok samideanoj renkontig\u0302is, kaj poste kune malsupreniris al la sanktejo. En Szczyrk-Go\u0301rka sume renkontig\u0302is 19 samideanoj. Ili babilis, refres\u0302igis sin trinkane mineralan akvon elirantan el roko kaj vizitis la sanktejon proksime al kiu antau\u0306 kelkaj semajnoj estis fino de la biciklista vetkuro \u201cTour de Pologne\u201d en la loko nomata \u201cAgla nesto\u201d. Alveninte al Szczyrk Centrum kelkaj el samideanoj \u2013 g\u0302uis gustumadon de loka mang\u0302o en la regiona restoracio \u201cMalnova Muelilo\u201d. Tiu partopreninda pilgrimado estis organizita de PEA filio en Bielsko Bia\u0142a."}]